Palazzi de la Pilota

El **Palazzi de la Pilota**, ciamad anca domà **la Pilota**, è un gran insema de edifizzi che se troeuven in del center storegh de Parma, in tra el piazzal de la Pas e 'l Longh Parma. El nom el vegn de la pelota basca, sgioeugh che faseven i soldad spagnoeu in la cort. 

Al dì d'incoeu a l'è sede del Musee archeologegh nazzional, de la Galleria nazzional, de la Biblioteca Palatina e del Musee Bodonian. In del 2016 el compless l'ha vist 89'478 visitator.

El compless a l'è proprietà del Ministeri per i ben e i atività colturai, che del 2016 l'ha mitud dent i istitut museai che gh'hann l'autonomia special.

## Storia
### El Corridor de Otavi
Fad su intorna al 1580, in di darrer agn del ducad de l'Otavi Farnes, l'edifizzi el se desvilupa intorna al *Corridor*, un longh brasc in linia reta in su pilaster, che 'l tacava insema la "Rocheta Vescontea" al Palazzi Ducal, che al temp l'era un insema de cà che ghe viveven quei de la Cort, incoeu in del voeud del piazzal de la Pas. El Palazzi Ducal l'è stad destrugad in part, insema al teater Reinach e di toch de la Pilota, de 'n bombardament coi sgolatasc del masg 1944 e poeu sbatud sgiò in del dopoguerra.

### La Pilota del Ranusc I Farnes

El canter, che l'è stad dad al Simon Moschin, l'è stad volud e pensad del Ranusc I Farnes in del 1602, ma el s'è blocad in de 1611, che l'ha lassad in del stat de incompletezza che 'l gh'è anca incoeu.

La facciada che la gh'haveva de vesser in su la  Piazza Gera l'è mai stada fada su e la Gesa del San Peder, che la partegniva ai domenican, l'è stada sbatuda sgiò domà in di temp vesin a num.

L'insema di edifizzi el se desvilupa in trè cort, ciamad de San Peder Martir, incoeu ciamad anca de la Pilota, del Sguazz d'Aqua e de la Rocheta. In la Pilota el gh'haveva de vességh un gran salon, che l'è deventad poeu el Teater Farnes, una gran scudaria, i cà di staller, el manesg, la stalla di mul, la rimessa di carrozze, el vardaroba, la Sala de l'Academia e anca di gallerie, che gh'haveven de fiancà el Palazzi Ducal.

### Dopo di Farnes

Con la fin di Farnes el finiss anca el grandoeur de 'sto palazzi chi, e domà cont el Felip I de Borbon el gh'è un renassiment parzial de l'edifizzi, che 'l sarà tirad inanz fina al dì d'incoeu.

In la segonda mità del votcent in su l'area de la Gesa de San Peder a l'è fad su el Teater Reinach, vert in del 1871. In del 1939 el cambia nom in Teater Paganin e l'è squasi destrugad di bombe, e l'è donca sbatud sgiò, insema al Palazzi Ducal.

In tra el 1986 e 'l 2001, dopo de 'na longa fas de proget, a l'è requalifegada la piazza in su proget de l'architet svizzer Mario Botta, che 'l met el giardin e 'la fontana che la ricalca el perimeter de la Gesa del San Peder. 

## Incoeu

Al dì d'incoeu a gh'è dent

* Musee archeologegh nazzional de Parma
* Istitut d'Art Paolo Toschi
* Biblioteca Palatina
* Musee Bodonian
* Teater Farnes
* Galleria Nazzional de Parma

Foeura gh'è:
* El Musee Glauco Lombardi, che 'l gh'ha dent soratut oeuvere del period de la  Maria Luigia.
* El Monument al Giusep Verdi.
* El Monument al partisan.
* Piazzal de la Pas

## Galleria di foto

Archivi:L.Marchesi_Pilotta_Guazzatoio.jpg|Luigi Marchesi, *Veduta del cortile del Guazzatoio* (1846). Palazzo Pitti, Galleria d'Arte Moderna
Archivi:Parma_-_monumento_a_Giuseppe_Verdi.jpg|El monument al Giusep Verdi
File:Pilotta parme 2.JPG|El percors a pè
File:Parma-pjt2.jpg|I volton de la Pilota
File:Pilotta cortile del Guazzatoio.JPG|La cort del Sguazz
File:Palazzo della Pilotta - Parma.jpg|La cort de la Pilota
File:Biblioteca palatina.jpg|La Biblioteca Palatina
File:Scalone Entrata Palazzo Pilotta.jpg|El scalon per andàgh dent
File:Liceo artistico statale Paolo Toschi (Parma) - facciata e lato sud 2 2019-06-07.jpg|L'Istitut d'art
File:Il bellissimo Teatro Farnese.jpg|El Teater Farnes
File:I Giganti.jpg|I Gigant de la Galleria Nazzional
File:Museo archeologico Parma Entry.jpg|Ingress del Musee Archeologegh Nazzional


## Riferiment


## Alter proget

## Vos corelade
* Francesco Paciotto
* Ferdinando Galli da Bibbiena
* Paolo Toschi (incisor)
* Academia di Bei Art de Parma

## Ligam de foeura
*